मरे को विम्बलडन खिताब जीतने की उम्मीद  
विश्व के चौथी वरीयता प्राप्त ब्रिटेन के टेनिस खिलाड़ी एंडी मरे ने वर्ष के तीसरे ग्रैंड स्लैम विम्बलडन का एकल खिताब जीतने की उम्मीद जताई है।
विश्व के चौथी वरीयता प्राप्त ब्रिटेन के टेनिस खिलाड़ी एंडी मरे ने वर्ष के तीसरे ग्रैंड स्लैम विम्बलडन का एकल खिताब जीतने की उम्मीद जताई है। मरे ने सोमवार को प्री-विम्बलडन टूर्नामेंट एगॉन टेनिस चैम्पियनशिप का एकल खिताब जीतकर इतिहास कायम किया था, उन्होंने पुरुषों के एकल स्पर्धा के फाइनल में फ्रांसीसी खिलाड़ी जो-विल्फ्रेड सोंगा को 3-6, 7-6, 6-4 से पराजित किया था। वर्ष 1914 के बाद से दो बार इस खिताब पर कब्जा करने वाले मरे ब्रिटेन के इकलौते खिलाड़ी हैं।वेबसाइट 'स्पोर्टल डॉट को डॉट इन' ने मरे के हवाले से लिखा है, "मैं विम्बलडन में खिताब जीतने के इरादे से कोर्ट पर उतरूंगा। मुझे लगता है कि मैं इस समय अच्छा टेनिस खेल रहा हूं।" उल्लेखनीय है कि विम्बलडन का आयोजन सोमवार से लंदन में होगा। मरे पिछले दो वर्षो से विम्बलडन के सेमीफाइनल में पहुंचकर हार जा रहे हैं।   वेबसाइट के अनुसार मरे ने कहा, "मुझे अभी भी अपने खेल की कई चीजों पर काम करने की जरूरत है। मुझे विम्बलडन में शुरू से अपना सर्वश्रेष्ठ प्रदर्शन करना होगा।"